Broj: 711-I-896-P-140/18-04-8

Zagreb, 18. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Andrije Mikulića, zastupnika u Hrvatskom saboru**,pokrenutom Odlukom Povjerenstva broj: 711-I-488-P-140/18-02-10 od 11. travnja 2018.g., na 11. sjednici, održanoj 18. svibnja 2018.g. donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 3. veljače 2018.g., podnese pravilno i potpuno ispunjeni obrazac izvješća o imovinskom stanju dužnosnika, povodom bitne promjene na imovini, dužnosnik Andrija Mikulić, zastupnik u Hrvatskom saboru, počinio je povredu članka 10. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Andriji Mikuliću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn.**

Obrazloženje

Povjerenstvo je na 5. sjednici, održanoj 11. travnja 2018.g., pokrenulo postupak za odlučivanje o sukobu interesa protiv dužnosnika Andrije Mikulića, zastupnika u Hrvatskom saboru, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 3. veljače 2018.g., podnese pravilno i potpuno ispunjeni obrazac izvješća o imovinskom stanju dužnosnika, povodom promjene na imovini.

Na odluku o pokretanju postupka dužnosnik Andrija Mikulić dostavio je pisano očitovanje u zakonom propisanom roku. U očitovanju dužnosnik u bitnome navodi da su nakon provedene prethodne (administrativne) provjere podataka iz izvješća o imovinskom stanju dužnosnika, podnesenog 17. siječnja 2018.g., utvrđeni propusti u popunjavanju istog. Dužnosniku je istoga dana upućen Zaključak kojim je pozvan da u roku od 15 dana od dana primitka istog, pravilno i potpuno ispuni izvješće o imovinskom stanju, sukladno uputi iz obrazloženja toga Zaključka. Naime, kao svrha podnošenja izvješća o imovinskom stanju umjesto „Ispravak podataka“ bilo je potrebno navesti „Promjena“. Nadalje, u dijelu izvješća koji se odnosi na obveze, dužnosnik je naveo obvezu prema društvu Mercedes Benz Leasing Hrvatska d.o.o. u iznosu od 32.500,00 eura te je naveo mjesečni anuitet u iznosu od 0,00 eura. Dužnosnik pojašnjava da nije naveo mjesečne anuitete s obzirom da je prema ugovoru o operativnom leasingu broj 40609/17 ugovorena otplata kredita u dva jednaka anuiteta, i to jedan prilikom potpisivanja ugovora o operativnom leasingu, dok drugi obrok dospijeva nakon godinu dana. Dužnosnik naglašava da u obrascu izvješća o imovinskom stanju u dijelu koji se odnosi na obveze, ne postoji mogućnost upisa dva godišnja obroka kao način otplate nastale obveze.

Dužnosnik u očitovanju nadalje obrazlaže da se u Zaključku navodi da mora postupiti po istom u roku od 15 dana od njegovog primitka. Dužnosnik je smatrao da će mu predmetni Zaključak, osim putem korisničkog računa, biti dostavljen i na kućnu adresu te će od toga dana početi teći rok. U odnosu na pogrešno navedenu svrhu podnošenja izvješća o imovinskom stanju, dužnosnik navodi da je smatrao kako je svrha podnošenja „Ispravak podatak“ s obzirom da je bilo potrebno samo ispraviti podatak o obvezama na temelju ugovora o leasingu, odnosno u napomeni navesti obrazloženje o načinu otplate nastale obveze.

Člankom 3. stavkom 1. podstavkom 3. ZSSI-a propisano je da su zastupnici Hrvatskom saboru dužnosnici u smislu odredbi navedenog Zakona, stoga je i Andrija Mikulić povodom obnašanja dužnosti zastupnika u 8. i 9. sazivu Hrvatskoga sabora obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da, ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavcima 5. i 7. propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a podaci o stečenoj imovini obuhvaćaju, između ostalog, podatke o dugovima, preuzetim jamstvima i ostalim obvezama.

Člankom 8. stavkom 9. istog Zakona propisano je da obrazac izvješća o imovinskom stanju utvrđuje Povjerenstvo.

Člankom 9. ZSSI-a propisano je da su dužnosnici obvezni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti sukladno odredbama ZSSI-a.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 23. stavkom 1. ZSSI-a propisano je da prethodna (administrativna) provjera uključuje provjeru pravilnog i potpunog ispunjavanja obrasca izvješća o imovinskom stanju od strane dužnosnika. Stavkom 2. istog članka propisano je da se prethodna (administrativna) provjera vrši za svako podneseno izvješće o imovinskom stanju dužnosnika odmah po zaprimanju istoga, na početku mandata, kod svake bitne promjene imovinskog stanja te na kraju mandata, a prije unosa podataka u Registar dužnosnika i njihove objave na internetskim stranicama Povjerenstva.

Dana 17. siječnja 2018.g. Povjerenstvo je pod brojem: 711-U-262-IK-286-16/18-10-5 zaprimilo izvješće o imovinskom stanju dužnosnika Andrije Mikulića, podneseno sa svrhom „Ispravak podataka“.

U postupku prethodne (administrativne) provjere izvješća o imovinskom stanju Povjerenstvo je utvrdilo da je dužnosnik u rubriku izvješća „Svrha podnošenja“, naveo „Ispravak podataka“, umjesto ispravno „Promjena“ te da je u dijelu izvješća „Podatci o obvezama“ unio obvezu kredita prema vjerovniku MERCEDES-BENZ LEASING HRVATSKA d.o.o. u visini od 32.500,00 EUR, s godinom zaduženja 2017. te rokom vraćanja od 12 mjeseci. Međutim, dužnosnik je u rubriku „Iznos mjesečnog anuiteta“ naveo 0,00, a u rubriku „Ugovorena kamatna stopa“ naveo 0,00.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje navedene obveze ne može biti duži od 15 dana od primitka pisanog zahtjeva.

S obzirom da podneseno izvješće o imovinskom stanju nije bilo ispunjeno na pravilan i potpun način, Povjerenstvo je na temelju članka 10. stavka 1. ZSSI-a, Zaključkom broj: 711-I-76-IK-286-16/18-11-9 od 17. siječnja 2018. g. pozvalo dužnosnika da u roku od 15 dana od dana primitka Zaključka, ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika, sukladno uputi iz obrazloženja toga Zaključka.

U obrazloženju Zaključka navedeno je da je dužnosnik dužan kao svrhu podnošenja izvješća navesti: „Promjena“. Nadalje, u Zaključku se obrazlaže da, s obzirom da aplikacija za unos podataka u izvješće o imovinskom stanju ne omogućava unos otplate leasinga na godišnjoj razini, dužnosnik je bio dužan u rubriku „Napomena“ navesti podatke na koji način je stvorena obveza leasinga, tj. način otplate nastale obveze i iznose anuiteta/obroka otplate te u slučaju ugovorene kamate, iznos kamatne stope.

Dužnosnik je konkretno trebao u rubriku „Napomena“ navesti da se radi o obvezi po ugovoru o leasingu, na koliko obroka se vrši otplata duga, koliki je iznos pojedinačnog obroka i koja je visina kamatne stope, ako je ista ugovorena.

Uvidom u elektronički dokaz o dostavi, Povjerenstvo je utvrdilo da je navedeni Zaključak dužnosnik zaprimio 19. siječnja 2018.g.

Sukladno članku 10. stavku 3. ZSSI-a, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

S obzirom da dužnosnik Andrija Mikulić u danom roku od 15 dana od dana primitka gore navedenog Zaključka, a koji je istekao 3. veljače 2018.g. nije podnio pravilno i potpuno ispunjeni obrazac izvješća o imovinskom stanju dužnosnika, Povjerenstvo je na 5. sjednici održanoj dana 11. travnja 2018.g. donijelo Odluku o pokretanju postupka protiv navedenog dužnosnika zbog moguće povrede članka 8. i 9. ZSSI-a.

Nakon donošenja odluke o pokretanju postupka, Povjerenstvo je dana 19. travnja 2018.g. pod brojem: 711-U-1331-IK-286-16/18-12-5 zaprimilo izvješće o imovinskom stanju dužnosnika Andrije Mikulića koje je ispunjeno na pravilan i potpun način, odnosno sukladno uputi iz obrazloženja Zaključka Povjerenstva od 17. siječnja 2018.g.

Povjerenstvo ističe da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a, te učinkovit instrument sprječavanja sukoba interesa i prevencije korupcije Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, a to je jačanje integriteta, objektivnosti, nepristranosti i transparentnosti u obnašanju javnih dužnosti, a osobito jačanje povjerenje građana u tijela javne vlasti. Neispravno i nepotpuno ispunjenim obrascem izvješća o imovinskom stanju, ti se ciljevi ne mogu ostvariti. Povjerenstvo ističe i da se redovita provjera podataka iz podnesenih izviješća koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju s pribavljenim podacima od Porezne uprave i drugih nadležnih tijela u Republici Hrvatskoj, ne može učinkovito provesti ukoliko podnesena izvješća nisu ispunjena pravilno i potpuno, sukladno utvrđenom obrascu. Stoga je Povjerenstvo dužno prije javne objave podataka iz izvješća o imovinskom stanju provesti prethodnu (administrativnu) provjeru koja obuhvaća provjeru je li izvješće o imovinskom stanju pravilno i potpuno ispunjeno. U slučaju nepravilno popunjenog obrasca izvješća o imovinskom stanju dužnosnika, isto se ne može objaviti na internetskim stranicama Povjerenstva, a nije moguće provesti ni redovitu provjeru podataka iz podnesenog izvješća.

Povjerenstvo obrazlaže da iz načina na koji je dužnosnik Andrija Mikulić ispunio obrazac izvješća o imovinskom stanju, navođenjem da je rok vraćanja zaduženja po osnovi leasinga 12 mjeseci, a mjesečni anuitet 0,00 kn, ne proizlazi način otplate predmetnog zaduženja, odnosno podaci o predmetnoj obvezi su navedeni na nepravilan i nepotpun način. Dužnosniku je stoga upućen Zaključak s uputom o načinu pravilnog ispunjavanja izvješća o imovinskom stanju dužnosnika te je u točci III. navedenog Zaključka dužnosnik upozoren da će Povjerenstvo, u slučaju nepostupanja po istom, protiv dužnosnika pokrenuti postupak.

Nadalje, dužnosnik je prilikom otvaranja korisničkog računa pristao na dostavu elektroničkim putem te je Povjerenstvo uvidom u elektronički dokaz o dostavi utvrdilo da je dužnosnik Andrija Mikulić dana 19. siječnja 2018.g. otvorio Zaključak broj: 711-I-76-IK-286-16/18-11-9, što dužnosnik ni ne osporava. Slijedom navedenoga, dužnosnik je nedvojbeno bio upoznat sa sadržajem navedenog Zaključka.

Povjerenstvo također obrazlaže da povreda članka 10. u vezi s člancima 8. i 9. nije utvrđena zbog pogrešnog unosa svrhe podnošenja izvješća o imovinskom stanju, već zbog nepravilnog i nepotpunog načina popunjavanja dijela izvješća o imovinskom stanju koji se odnosi na obvezu nastalu na temelju ugovora o leasingu

Slijedom navedenog, utvrđeno je da dužnosnik Andrija Mikulić nije ispunio obvezu iz članka 8. i 9. ZSSI-a budući da povodom bitne promjene na imovini nije u zakonskom roku podnio pravilno i potpuno ispunjeno izvješće o imovinskom stanju dužnosnika, a navedenu obvezu nije ispunio niti nakon što ga je Povjerenstvo, sukladno članku 10. ZSSI-a, pisanim putem pozvalo da to učini. Stoga je odlučeno kao što je navedeno u izreci ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. ZSSI-a Povjerenstvo izreći sankciju iz stavka 1. točke 2. i 3. istog članka. Povjerenstvo stoga ukazuje da se za povredu članka 8 i 9., u vezi s člankom 10. ZSSI-a, ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlazi težina i posljedice utvrđene povrede ZSSI-a. Kao okolnost koja upućuje na nužnost izricanja sankcije koja odgovara Zakonom propisanom minimumu, utjecala je činjenica da je dužnosnik u zakonom propisanom roku podnio Povjerenstvu izvješće o imovinskom stanju povodom bitne promjene na imovini, međutim obrazac izvješća nije bio pravilno i potpuno popunjen. Povjerenstvo je prilikom izricanja sankcije uzelo u obzir i činjenicu da je dužnosnik Andrija Mikulić nakon donošenja odluke o pokretanju postupka podnio pravilno i potpuno ispunjeno izvješće o imovinskom stanju dužnosnika.

Povjerenstvo je stoga ocijenio primjerenim da se za utvrđenu povredu ZSSI-a dužnosniku izrekne sankcija obustave isplate dijela neto mjesečne plaće u iznosu od 2.000,00 kuna.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Andrija Mikulić, elektroničkom dostavom

2. Objava na internetskoj stranici Povjerenstva

3. Pismohrana